***Comunicat de presă******26 septembrie 2025***

**Conferința „Multilingvismul în Europa de astăzi”, organizată de EUNIC România la Institutul Cultural Român**

Institutul Cultural Român, prin Departamentul EUNIC și Multilingvism, împreună cu Clusterul EUNIC România, a marcat **Ziua Europeană a Limbilor** prin organizarea conferinței **„Multilingvismul în Europa de astăzi”**, care a avut loc pe 26 septembrie, la sediul ICR din Aleea Alexandru 38.

Evenimentul a fost deschis de **Liviu Jicman**, președintele Institutului Cultural Român, și de **Igor Prokopchuk**, Ambasadorul Ucrainei în România, invitat de onoare al acestei ediții.

Printre vorbitori s-au numărat personalități din domeniul cultural și academic:

* **Leonard Orban**, economist, fost comisar european pentru multilingvism și fost ministru al afacerilor europene;
* **Ioan Stanomir**, critic literar, publicist și profesor universitar la Facultatea de Științe Politice, Universitatea București;
* **Orysia Demska**, lingvistă, doctor în științe filologice, Institutul Ucrainean (intervenție online);
* **Serafin Flunger**, profesor de limba germană și lector al predării limbii germane în România;
* **Réka Pupp**, profesor la Catedra de Hungarologie din cadrul Universității București;
* **Alena Klimesova**, profesor de limba cehă, Departamentul de limbi slave al Universității București.

Conferința a reunit intervenții valoroase din partea unor personalități din mediul diplomatic și academic.

**Liviu Jicman** a subliniat importanța simbolică a Zilei Europene a Limbilor:

*„Ziua europeană a limbilor reprezintă un simbol în direcția promovării dialogului intercultural și a diversității, un semnal pentru a încuraja studiul limbilor străine, ceea ce înseamnă dezvoltare personală și oportunități în viitor pentru orice tânăr. Sunt bucuros că Ucraina a acceptat invitația de a se alătura acestei ediții și cred că este un semnal important care subliniază angajamentul comun pentru valorile europene”.*

**Domnul Ambasador Igor Prokopchuk** a vorbit despre rolul limbilor în apropierea dintre popoare și solidaritatea europeană.

În intervenția sa, **Leonard Orban** a accentuat dimensiunea integratoare a diversității lingvistice europene:

*„Diversitatea noastră lingvistică este un instrument pentru a crea punți între oameni, mai degrabă decât pentru a semăna diviziuni. Și ne ajută să dezvoltăm o identitate europeană, îmbogățindu-ne identitățile locale, regionale și naționale.”*

**Ioan Stanomir** a propus o analiză privind problematica limbilor și a drepturilor lingvistice, în contextul european și global definit de războiul din Ucraina.

Prin această conferință, EUNIC România și Institutul Cultural Român s-au alăturat celebrărilor internaționale dedicate **Zilei Europene a Limbilor** și au reafirmat rolul limbilor ca instrumente vii de dialog, solidaritate și cooperare. Diversitatea lingvistică nu este doar o moștenire culturală a Europei, ci și o resursă pentru viitor, un spațiu comun în care identitățile naționale se întâlnesc și se îmbogățesc reciproc.

**Contact:**
Serviciul Promovare și Comunicare
biroul.presa@icr.ro
031 71 00 622